b'\n_START_ARTICLE_\nFrancis Hunter\n_START_SECTION_\nBiografia\n_START_PARAGRAPH_\nEs va graduar a la Cornell University l\'any 1916, on va ser capit\xc3\xa0 de l\'equip d\'hoquei. Durant la Primera Guerra Mundial va servir com a tinent comandant en la Marina dels Estats Units d\'Am\xc3\xa8rica, i posteriorment fou assignat al vaixell ins\xc3\xadgnia de la Royal Navy, l\'Almirall David Beatty. Posteriorment va escriure un llibre explicant les seves experi\xc3\xa8ncies servint sota les ordres de Beatty. Despr\xc3\xa9s de treballar en la ind\xc3\xbastria carbon\xc3\xadfera i en l\'edici\xc3\xb3 de diaris, va fundar les destil\xc2\xb7leries "21 Brands Inc." i "21 Brands Distillers" (1935)._NEWLINE_Va participar en el Jocs Ol\xc3\xadmpics d\'estiu de Par\xc3\xads 1924 per\xc3\xb2 nom\xc3\xa9s en la prova de dobles masculins amb el seu compatriota Vincent Richards. Malgrat disputar-se a la capital francesa i contra tot pron\xc3\xb2stic, van superar en semifinals i en la final als grans tennistes francesos dominadors del tennis durant la d\xc3\xa8cada del 1920, Jean Borotra i Ren\xc3\xa9 Lacoste en semifinals, i Jacques Brugnon i Henri Cochet en la final._NEWLINE_A nivell individual va disputar tres finals de Grand Slam sense \xc3\xa8xit, en canvi, en dobles tamb\xc3\xa9 va disputar tres finals per\xc3\xb2 va guanyar el t\xc3\xadtol en totes tres (Wimbledon i Obert dels Estats Units). En dobles mixtos va guanyar dues finals a Wimbledon i en va perdre dues m\xc3\xa9s a Par\xc3\xads. Va esdevenir tennista professional l\'any 1931 junt a Bill Tilden.'